SMERNICA KOMISIE 2008/60/ES
zo 17. júna 2008
ustanovujúca osobitné kritériá čistoty týkajúce sa sladidiel na použitie v potravinách
(Text s významom pre EHP)
(kodifikované znenie)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskych spoločenstiev,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov týkajúcich sa potravinárskych prídavných látok povolených na použitie v potravinách určených na ľudskú spotrebu (1), najmä na jej článok 3 ods. 3 písm. a),
keďže:
(1)
Smernica Komisie 95/31/ES z 5. júla 1995 ustanovujúca osobitné kritériá čistoty týkajúce sa sladidiel na použitie v potravinách (2) bola opakovane (3) podstatným spôsobom zmenená a doplnená. V záujme jasnosti a prehľadnosti by sa mala táto smernica kodifikovať.
(2)
Je potrebné ustanoviť kritériá čistoty pre všetky sladidlá uvedené v smernici Európskeho parlamentu a Rady 94/35/ES z 30. júna 1994 o sladidlách používaných v potravinách (4).
(3)
Je potrebné zohľadniť špecifikácie a analytické techniky pre sladidlá stanovené v Codex Alimentarius ako bolo navrhnuté Spoločným expertným výborom FAO/WHO pre prídavné látky v potravinách (JECFA).
(4)
Prídavné látky v potravinách, ak boli pripravené výrobnými metódami alebo z východiskových látok značne odlišných od tých, ktoré sú hodnotené Vedeckým výborom pre potraviny, alebo sú odlišné od tých, ktoré sú uvedené v tejto smernici, by mali byť predložené Európskemu úradu pre bezpečnosť potravín na bezpečnostné hodnotenie s dôrazom na kritériá čistoty.
(5)
Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
(6)
Táto smernica by sa nemala dotýkať povinností členských štátov týkajúcich sa lehôt na transpozíciu tých smerníc do vnútroštátneho práva, ktoré sú uvedené v prílohe II, časť B,
PRIJALA TÚTO SMERNICU:
Článok 1
Kritériá čistoty uvedené v článku 3 ods. 3 písm. a) smernice 89/107/EHS pre sladidlá uvedené v smernici 94/35/ES sú stanovené v prílohe I k tejto smernici.
Článok 2
Smernica 95/31/ES, zmenená a doplnená smernicami uvedenými v prílohe II, časť A, sa zrušuje bez vplyvu na povinnosti členských štátov týkajúce sa lehôt na transpozíciu tých smerníc do vnútroštátneho práva, ktoré sú uvedené v prílohe II, časť B.
Odkazy na zrušenú smernicu sa považujú za odkazy na túto smernicu a znejú v súlade s tabuľkou zhody uvedenou v prílohe III.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 17. júna 2008